ΓΡΑΠΤΗ ΕΡΩΤΗΣΗ P-1527/98

υποβολή: Konstantinos Hatzidakis (PPE) προς την Επιτροπή

(11 Μαΐου 1998)

Θέμα: Πλήρης συμμετοχή της Κύπρου στην προενταξιακή διαδικασία

Η Κύπρος είναι μία από τις έντεκα υποψήφιες χώρες που συμμετέχουν στην προενταξιακή διαδικασία που άνοιξε με τη Διάσκεψη του Λονδίνου, συγκεντρώνοντας μάλιστα πολύ καλές πιθανότητες για πλήρη και ταχεία ένταξη, καθώς η πολύ καλή οικονομία της, το υψηλό επίπεδο της δημόσιας διοίκησής της και η ομαλή λειτουργία του δημοκρατικού της πολιτεύματος της επιτρέπουν να πληρεί όλα τα κριτήρια που έθεσε το Ευρωπαϊκό Συμβούλιο της Κοπεγχάγης (Ιούνιος 1993), κάτι άλλωστε που αναγνωρίζει και η ίδια η Επιτροπή στην AGENDA 2000.

Με τα δεδομένα αυτά, θα μπορούσε η Επιτροπή να με πληροφορήσει ποιές συγκεκριμένες δράσεις προτίθεται να αναλάβει για την έγκαιρη προετοιμασία της Κυπριακής Δημοκρατίας για τη μελλοντική της ένταξη στην Ευρωπαϊκή Ένωση καθώς και για τη στραγητική που θα ακολουθήσει τις επόμενες εβδομάδες και μήνες για την όσο το δυνατόν ταχύτερη επίτευξη αυτού του στόχου;

Λαμβάνοντας υπόψη τα συμπεράσματα του Συμβουλίου Κορυφής του Λουξεμβούργου (12, 13/12/97) σχετικά με μία ιδιαίτερη προενταξιακή στρατηγική για την Κύπρο, στα οποία ρητά προβλέπεται και η δυνατότητα συμμετοχής της Κύπρου σε ορισμένα κοινοτικά προγράμματα με την ίδια μέθοδο που χρησιμοποιείται για τις άλλες υποψήφιες χώρες, μπορεί η Επιτροπή να με διαβεβαιώσει ότι η συμμετοχή της Κύπρου στο 5ο Πρόγραμμα-Πλαίσιο Έρευνας και Τεχνολογικής Ανάπτυξης θα προχωρήσει ταυτόχρονα και με τους ίδιους ρυθμούς με τις άλλες υποψήφιες χώρες;

Θα μπορούσε, τέλος, να με πληροφορήσει η Επιτροπή ποιά είναι η σημερινή κατάσταση όσον αφορά την ανάληψη υποχρεώσεων, τις πληρωμές και την απορρόφηση κονδυλίων που απορρέουν από τα χρηματοδοτικά πρωτόκολλα Ευρωπαϊκής Ένωσης-Κύπρου; Στην περίπτωση που δεν υπάρχει ακόμα πλήρης απορρόφηση των εν λόγω κονδυλίων, ποιά μέτρα έχει λάβει ήδη ή πρόκειται να λάβει η Επιτροπή για την έγκαιρη επίτευξη αυτού του στόχου; Στην περίπτωση που θα υπήρχε κίνδυνος απώλειας των εν λόγω κονδυλίων, θα μπορούσαν, ενδεχομένως, να χρησιμοποιηθούν κάποια από αυτά π.χ. για τη συμμετοχή της Κύπρου σε ορισμένα κοινοτικά προγράμματα ή κοινοτικές δράσεις με την ίδια μέθοδο που χρησιμοποιείται για τις άλλες υποψήφιες για ένταξη χώρες, όπως ρητά ορίζουν τα συμπεράσματα του Ευρωπαϊκού Συμβουλίου του Λουξεμβούργου;

Απάντηση του κVan den Broek εξ ονόματος της Επιτροπής

(25 Ιουνίου 1998)

Με βάση την ειδική προενταξιακή στρατηγική για την Κύπρο, η οποία συμφωνήθηκε το Δεκέμβριο του 1997 στο πλαίσιο του Ευρωπαϊκού Συμβουλίου, η Επιτροπή προετοιμάζει τη συμμετοχή της Κύπρου σε διάφορες δραστηριότητες και προγράμματα, με τον ίδιο τρόπο με τον οποίο προετοιμάζει την αντίστοιχη συμμετοχή των υποψηφίων χωρών της Κεντρικής και Ανατολικής Ευρώπης.

Όσον αφορά τη συμμετοχή της Κύπρου στο πέμπτο πρόγραμμα πλαίσιο, η Επιτροπή επεξεργάζεται επί του παρόντος ανακοίνωση για απόφαση του Συμβουλίου για την πλήρη σύνδεση της Κύπρου και των χωρών της Κεντρικής και Ανατολικής Ευρώπης με το πρόγραμμα αυτό.

Σχετικά με τη χρηματοδοτική συνεργασία μεταξύ της Κοινότητας και της Κύπρου, η κατάσταση από πλευράς δεσμεύσεων, πληρωμών και ρυθμού εξόφλησης είναι ότι το πρώτο και το δεύτερο χρηματοδοτικό πρωτόκολλο έχουν δεσμευθεί πλήρως και εκταμιευτεί. Τα ποσοστά δέσμευσης και εκταμίευσης του τρίτου πρωτοκόλλου είναι 77% και 58% αντιστοίχως. Το τέταρτο χρηματοδοτικό πρωτόκολλο, που υπεγράφη στις 30 Οκτωβρίου 1995, βρίσκεται επί του παρόντος στο στάδιο της εφαρμογής. Δεδομένου ότι το πρωτόκολλο λήγει στο τέλος του τρέχοντος έτους, η κυπριακή κυβέρνηση ζήτησε παράταση της περιόδου ισχύος του εν λόγω πρωτοκόλλου για ένα επιπλέον έτος. Η Επιτροπή έχει ξεκινήσει τις αναγκαίες διαδικασίες για να επιτύχει έγκαιρα την παράταση αυτή.

Όσον αφορά τη χρήση - για τους σκοπούς του "κεκτημένου" - των κεφαλαίων του χρηματοδοτικού πρωτοκόλλου τα οποία προορίζονται για σχέδια που αποσκοπούν στην εξεύρεση λύσης στο πρόβλημα της νήσου (12 εκατ. ECU) ή για σχέδια που αφορούν τις δύο κοινότητες (5 εκατ. ECU), τα οποία κεφάλαια πρόκειται να δεσμευτούν, η Επιτροπή πιστεύει ότι, στο στάδιο αυτό, θα πρέπει να τηρηθεί ο αρχικός σκοπός αυτών των ποσών, δεδομένου ότι είναι αναγκαίο να παραμείνουν ανοιχτές όλες οι δυνατότητες για τη στήριξη των επαφών μεταξύ των δύο κοινοτήτων.